ቦርዱ የአገሪቱን ህግና ደንብ አክብረው ለሚንቀሳቀሱ የፖለቲካ ድርጅቶች የሚያደርግላቸውን ድጋፍ እያጠናከረ ነው
 የአገሪቱን ህግና ደንብ አክብረው በህጋዊነት መንገድ ለሚንቀሳቀሱ የፖለቲካ ድርጅቶች የሚያደርግላቸውን ድጋፍና ክትትል እያጠናከረ መሆኑን የኢትዮጵያ ብሄራዊ ምርጫ ቦርድ አስታወቀ።አንዳንድ የፖለቲካ ፓርቲዎች በበኩላቸው በቀጣዩ አመት የሚካሄደው አገር አቀፍ ምርጫ ነፃና አለም አቀፍ ደረጃውን የጠበቀ ሆኖ እንዲጠናቀቅ ቦርዱ በጠንካራ የሰው ሃይል መደራጀት እንዳለበት አሳስበዋል።የብሔራዊ ምርጫ ቦርድ ጽህፈት ቤት ኃላፊ አቶ ነጋ ዱፌሳ ለኢዜአ እንደተናገሩት ቦርዱ ለፖለቲካ ፓርቲዎች በየዓመቱ ለስራ ማስኬጃ ከሚያደርገው የፋይናንስ ድጋፍ ባሻገር ተከታታይ የአቅም ግንባታ ስልጠናዎችን በመስጠት ላይ ይገኛል።በምርጫ ወቅትም አለም አቀፍ ተሞክሮዎችን በመቀመርና የአገሪቱን ነባራዊ ሁኔታ በማገናዘብ ለፖለቲካ ፓርቲዎች የፋይናንስ ድጋፍና የፖለቲካ አላማና ፕሮግራሞቻቸውን ለህብረተሰቡ የሚያስተዋውቁበት ነፃ የአየር ሰዓት እየሰጠ ነው።አቶ ነጋ በሌሎች አገራት የፖለቲካ ፓርቲዎች ለሚያከናውኑት የምርጫ ቅስቀሳ የመገናኛ ብዙሃን የአየር ሰዓት በከፍያ የሚገኝ  ቢሆንም በኢትዮጵያ ካለው ተጨባጭ ሁኔታ አኳያ የአየር ሰዓት ድልድል በነጻ መፈቀዱን አስታውሰዋል።ፓርቲዎች መንግስታዊና  መንግስታዊ ካልሆኑ ድርጅቶች ጋር በሚያጋጥሟቸው ችግር ሁሉ ቦርዱ በቅርበት እየተከታተለ ድጋፍ እያደረገ መሆኑን አብራርተዋል።በሌላ በኩል ቦርዱ በየሁለት አመቱ ጠቅላላ ጉባኤ በማያደርጉ፣ የምርጫ ህግጋቶችን በማያከብሩና በውጭ ኦዲተር ገቢና ወጪያቸውን ለቦርዱ ሪፓርት በማያደርጉ የፖለቲካ ፓርቲዎች ላይ እርምጃ እየወሰደ መሆኑን አስታውቀዋል።አቶ ነጋ እንደገለፁት በአገር አቀፍ ደረጃ በህጋዊ መንገድ ከሚንቀሰቀሱ 74 አገር አቀፍና የክልል የፖለቲካ ድርጅቶች 18ቱ ሙሉ በሙሉ የምርጫ ቦርድን መመሪያ በማሟላታቸው የምስጋና ምስክር ወረቀት ተሰጥቷቸዋል።ቀሪዎቹ 56ቱ የፖለቲካ ፓርቲዎች ደግሞ የቦርዱን የስነ-ምግባር ደንብ ሙሉ በሙሉ ያላሟሉ በመሆናቸው በቅርብ ድጋፍና ክትትል እያደረገላቸው ነው።ቦርዱ የምርጫ መተዳደሪያ አዋጁን፣ የስነ ምግባር ደንቡንና ሌሎች ከምርጫ ጋር የተያያዙ ህጎችን ባላከበሩ ሶስት የፖለቲካ ፓርቲዎች ላይ ባለፈው አመት ፈቃዳቸውን እስከ መሰረዝ የሚደርስ እርምጃ መውሰዱን አስታውሰዋል።በዚህም መሰረት ቦርዱ የኦሮሞ ነፃነት ፓርቲ፣ የኢትዮጵያ ፓን አፍሪካኒስት ፓርቲና የኢትዮጵያ ሶማሊ ልማትና ዲሞክራሲ ፓርቲ በ2005 ዓመተ ምህረት ከህጋዊ የፖለቲካ ፓርቲነት መሰረዙን አስታውቀዋል።አቶ ነጋ እንዳሳሰቡት ፓርቲዎች ውህደት ሲፈጥሩ እንዲሁም የስምና የአድራሻ ለውጥ ሲያደርጉ በመገናኛ ብዙሃን አማካኝነት ይፋ ከማድረጋቸው በፊት ለቦርዱ ማስታወቅ ይጠበቅባቸዋል።በአገር አቀፍ ደረጃ በህጋዊ መንገድ 74 አገር አቀፍና ክልላዊ የፖለቲካ ፓርቲዎች በመንቀሳቀስ ላይ ይገኛሉ።